ระเบียบคณะกรรมการตุลาการศาลยุติธรรม ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง และการเลื่อนเงินเดือนและเงินประจำตำแหน่งข้าราชการตุลาการ (ฉบับที่ 10) พ.ศ. 2563
ระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง
การเลื่อนตำแหน่ง การโยกย้ายแต่งตั้ง
และการเลื่อนเงินเดือนและเงินประจำตำแหน่งข้าราชการตุลาการ
(ฉบับที่ ๑๐)
พ.ศ. ๒๕๖๓
 

โดยที่เป็นการสมควรให้มีการปรับปรุงระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง
และการเลื่อนเงินเดือนและเงินประจำตำแหน่งข้าราชการตุลาการ พ.ศ. ๒๕๕๔ ให้เหมาะสมยิ่งขึ้น

อาศัยอำนาจตามความในมาตรา
๑๘ และมาตรา ๕๑ แห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓
คณะกรรมการตุลาการศาลยุติธรรมออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง และการเลื่อนเงินเดือนและเงินประจำตำแหน่งข้าราชการตุลาการ
(ฉบับที่ ๑๐) พ.ศ. ๒๕๖๓

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้เพิ่มหมายเหตุในตารางวาระการดำรงตำแหน่ง
ลำดับที่ ๑๔ การดำรงตำแหน่งเลขานุการศาลชั้นอุทธรณ์
เลขานุการศาลชั้นต้น และเลขานุการศาลยุติธรรมประจำภาคที่ดำรงตำแหน่งติดต่อกันครบ
๔ ปี สามารถขอยกเว้นหลักเกณฑ์เพื่อดำรงตำแหน่งต่อตามระเบียบฯ ข้อ ๓๑ ได้อีก ๑ ปี แต่ไม่เกิน
๑ ครั้ง ตามตารางแนบท้ายระเบียบนี้

ข้อ
๔ ให้ยกเลิกบัญชีลำดับศาลและบัญชีศาลกลุ่มพิเศษตามที่กำหนดไว้ท้ายระเบียบคณะกรรมการตุลาการศาลยุติธรรม ว่าด้วยหลักเกณฑ์การแต่งตั้ง
การเลื่อนตำแหน่ง การโยกย้ายแต่งตั้ง และการเลื่อนเงินเดือนและเงินประจำตำแหน่งข้าราชการตุลาการ
(ฉบับที่ ๙) พ.ศ. ๒๕๖๒ และให้ใช้บัญชีลำดับศาลและบัญชีศาลกลุ่มพิเศษตามที่กำหนดไว้ท้ายระเบียบนี้แทน


ประกาศ ณ
วันที่ ๒๗ มกราคม พ.ศ. ๒๕๖๓
ไสลเกษ วัฒนพันธุ์
ประธานศาลฎีกา
ประธานกรรมการตุลาการศาลยุติธรรม
[เอกสารแนบท้าย]

๑.
ตารางวาระการดำรงตำแหน่ง
๒.
บัญชีลำดับศาลสำหรับแต่งตั้งผู้พิพากษาหัวหน้าศาลและผู้พิพากษา และบัญชีศาลกลุ่มพิเศษ

(ดูข้อมูลจากภาพกฎหมาย)


พิไลภรณ์/จัดทำ
๒๗ ตุลาคม ๒๕๖๒

ปริญสินีย์/ตรวจ
๑๓ พฤศจิกายน ๒๕๖๓



[๑]
ราชกิจจานุเบกษา เล่ม ๑๓๗/ตอนที่ ๑๖ ก/หน้า ๑/๒๘ กุมภาพันธ์ ๒๕๖๓